Pranešimas apie antidempingo ir antisubsidijų tyrimų dėl Komisijos įgyvendinimo reglamento (ES) 2019/73 ir Komisijos įgyvendinimo reglamento (ES) 2019/72, kuriais iš Kinijos Liaudies Respublikos importuojamiems elektriniams dviračiams nustatomos priemonės, atnaujinimą vykdant 2022 m. balandžio 27 d. sprendimus bylose T-242/19 ir T-243/19

(2022/C 260/04)

1. Teismo sprendimai

2022 m. balandžio 27 d. sprendimuose bylose T-242/19 (1) ir T-243/19 (2) Giant Electric Vehicle Kunshan Co. Ltd (toliau – „Giant“) prieš Europos Komisiją (toliau – sprendimai) Europos Sąjungos Bendrasis Teismas (toliau – Bendrasis Teismas) atitinkamai panaikino 2019 m. sausio 17 d. Komisijos įgyvendinimo reglamentą (ES) 2019/73, kuriuo nustatomas galutinis antidempingo muitas ir laikinojo muito, nustatyto importuojamiems Kinijos Liaudies Respublikos kilmės elektriniams dviračiams, galutinis surinkimas (3), ir 2019 m. sausio 17 d. Komisijos įgyvendinimo reglamentą (ES) 2019/72, kuriuo importuojamiems Kinijos Liaudies Respublikos kilmės elektriniams dviračiams nustatomas galutinis kompensacinis muitas (4) (toliau – aptariami reglamentai), kiek tai susiję su „Giant“.

„Giant“ užginčijo jos eksporto kainos, taikomos parduodant per Sąjungoje įsisteigusius susijusius prekiautojus, koregavimą, priverstiniam kainų mažinimui apskaičiuoti pagal analogiją taikant Reglamento (ES) 2016/1036 (5) (toliau – pagrindinis antidempingo reglamentas) 2 straipsnio 9 dalį. Visų pirma „Giant“ tvirtino, kad dėl koregavimo – susijusio importuotojo PBA išlaidų ir sąlyginio pelno atskaitymo – pasikeitė jos pardavimo eksportui prekybos lygis, todėl jos eksporto kaina importuotojui buvo palyginta su Sąjungos mažmenininkų kainomis. Siekiant apskaičiuoti priverstinį kainų mažinimą ir priverstinį pardavimą mažesnėmis kainomis, ši pakoreguota eksporto kaina buvo palyginta su Sąjungos pramonės pardavimo kainomis pirmiems nepriklausomiems pirkėjams parduodant per susijusius pardavimo subjektus ES. „Giant“ taip pat ginčijo tai, kaip apskaičiuojant priverstinį kainų mažinimą buvo vertinamas pirminės įrangos gamintojo (PĮG) pardavimas. „Giant“ nuomone, Sąjungos gamintojų nuosavo prekės ženklo produktų pardavimas mažmenininkams turėjo būti pakoreguotas, kad jis atitiktų pardavimo nesusijusiam PĮG pirkėjui Sąjungoje lygį, prieš jį lyginant su jos PĮG pardavimu.

Bendrasis Teismas nusprendė, kad Komisija neprivalėjo nustatyti priverstinio kainų mažinimo skirtumų ir kad ji turėjo teisę savo žalos analizę, taigi ir priežastinį ryšį, grįsti kitais, atitinkamai pagrindinio reglamento 3 straipsnio 3 dalyje ir Reglamento (ES) 2016/1037 (6) (toliau – pagrindinis antisubsidijų reglamentas) 8 straipsnio 2 dalyje išvardytais su kaina susijusiais reiškiniais, pavyzdžiui, dideliu Sąjungos pramonės kainų smukdymu arba didelio masto trukdymu didinti kainas. Tačiau abiem atvejais, kadangi Komisija rėmėsi priverstinio kainų mažinimo skaičiavimu pagal 3 straipsnio 3 dalį ir 8 straipsnio 2 dalį, Bendrasis Teismas konstatavo, kad dėl Sąjungos gamintojų kainų atsižvelgdama į tam tikrus elementus, kuriuos ji vis dėlto išskaitė iš pareiškėjo kainų (arba kurių nebuvo, kiek tai susiję su PĮG pardavimu, nes nagrinėjamojo produkto (7) pardavimą vartotojų rinkoje vykdė pats nepriklausomas pirkėjas), apskaičiuodama pareiškėjo priverstinio kainų mažinimo skirtumą Komisija neatliko sąžiningo palyginimo. Bendrasis Teismas pažymėjo, kad dėl šios nustatytos metodologinės klaidos buvo nustatytas priverstinis tų kainų mažinimas, kurio svarba ar egzistavimas nebuvo tinkamai įrodytas.

Atsižvelgdamas į svarbą, kurią Komisija teikė priverstiniam kainų mažinimui, nes tai yra jos išvadai dėl žalos itin svarbus elementas ir lemiamas veiksnys darant išvadą dėl importo dempingo kaina arba subsidijuojamo importo ir tos žalos priežastinio ryšio, Bendrasis Teismas konstatavo, kad klaidos, padarytos apskaičiuojant priverstinį kainų mažinimą, pakanka, kad būtų galima paneigti Komisijos atliktą priežastinio ryšio, kurio egzistavimas yra ypač svarbi priežastis priemonėms nustatyti, analizę.

Galiausiai Bendrasis Teismas pažymėjo, kad „nepaisant pagrindinio antidempingo reglamento 2 straipsnio 9 dalies taikymo pagal analogiją vertinant žalą, kaip apibrėžta to reglamento 3 straipsnyje arba pagrindinio antisubsidijų reglamento 8 straipsnyje, dėl prieštaravimo antroje dalyje nurodyto neteisingo palyginimo Komisijos analizė pagal tas nuostatas bet kuriuo atveju yra negaliojanti“ (8) , (9).

Bendrasis Teismas taip pat pažymėjo, kad „žalos pašalinimo lygis buvo nustatytas remiantis palyginimu, kuriame naudota atrinktų eksportuojančių gamintojų vidutinė svertinė importo kaina, tinkamai pakoreguota dėl importo kainų ir muitų, kaip nustatyta atliekant priverstinio kainų mažinimo skaičiavimą“ (10) , (11). Todėl jis nusprendė, kad „negalima atmesti galimybės, kad, jei nebūtų metodologinės klaidos, susijusios su pareiškėjo kainų priverstiniu mažinimu, būtų buvęs nustatytas dar mažesnis žalos Sąjungos pramonei skirtumas, nei nustatytas aptariamuose reglamentuose, ir dar mažesnis nei jame nustatytas dempingo skirtumas arba kompensuotinų subsidijų suma. Tokiu atveju, pagal pagrindinio antidempingo reglamento 9 straipsnio 4 dalį ir pagrindinio antisubsidijų reglamento 15 straipsnio 1 dalį atitinkamų muitų suma turėtų būti sumažinta iki tokios normos, kuri būtų tinkama tai žalai pašalinti (12) , (13).

Atsižvelgdamas į tai, kas išdėstyta, Bendrasis Teismas panaikino abu aptariamus reglamentus, kiek jie susiję su „Giant“.

2. Pasekmės

SESV 266 straipsnyje nustatyta, kad institucijos privalo imtis būtinų priemonių sprendimams vykdyti. Jeigu panaikinamas aktas, institucijų priimtas atliekant administracinę procedūrą, pvz., antidempingo ar antisubsidijų tyrimus, Bendrojo Teismo sprendimas vykdomas panaikintą aktą pakeičiant nauju aktu, kuriuo pašalinamas Teismo nustatytas pažeidimas (14).

Atsižvelgiant į Teisingumo Teismo praktiką, panaikinto akto pakeitimo procedūra gali būti atnaujinta nuo to konkretaus momento, kai buvo padarytas pažeidimas (15). Tiksliau tai reiškia, kad tokiu atveju, kai panaikinamas administracinę procedūrą užbaigiantis aktas, panaikinimas nebūtinai turi įtakos parengiamiesiems veiksmams, pvz., antidempingo tyrimo inicijavimui. Tokiu atveju, kai, pavyzdžiui, panaikinamas reglamentas, kuriuo nustatomos galutinės antidempingo priemonės, tai reiškia, kad po panaikinimo antidempingo tyrimas yra vis dar vykdomas, nes Sąjungos teisės sistemoje nebėra akto, kuriuo buvo baigtas antidempingo tyrimas (16), nebent pažeidimas padarytas inicijavimo etapu.

Šioje byloje Bendrasis Teismas panaikino aptariamus antidempingo ir antisubsidijų reglamentus dėl vienos bendros priežasties (tiksliau dėl to, kad siekdama nustatyti, jog vykdomas didelis priverstinis kainų mažinimas, Komisija priverstinio kainų mažinimo analizėje neatliko sąžiningo palyginimo tuo pačiu prekybos lygiu). Bendrojo Teismo nuomone, dėl šios klaidos taip pat kilo abejonė dėl priežastinio ryšio analizės ir, tikėtina, žalos skirtumo pareiškėjo atžvilgiu.

Aptariamuose reglamentuose likę nustatyti faktai ir padarytos išvados, kurios nebuvo užginčytos arba kurios buvo užginčytos, bet Bendrojo Teismo nenagrinėtos, tebegalioja ir šis atnaujinimas joms įtakos neturi.

3. Tyrimo atnaujinimo tvarka

Atsižvelgdama į tai, kas išdėstyta, Komisija nusprendė atnaujinti antidempingo ir antisubsidijų tyrimus dėl importuojamų Kinijos Liaudies Respublikos kilmės elektrinių dviračių, po kurių buvo priimti aptariami reglamentai, kiek tai susiję su „Giant Electric Vehicle Kunshan Co. Ltd“. Atnaujinus pradinius tyrimus jie tęsiami nuo to momento, kai buvo padarytas pažeidimas.

Pradinių tyrimų atnaujinimo tikslas – ištaisyti visas Bendrojo Teismo nustatytas klaidas ir įvertinti, ar teisingai taikant taisykles, kaip paaiškino Bendrasis Teismas, būtų pateisinama iš naujo nustatyti pradinio ar, jei reikės, patikslinto dydžio priemones nuo dienos, kai aptariami reglamentai originaliai įsigaliojo, ar nepateisinama.

Suinteresuotosioms šalims pranešama, kad būsima mokėtina muitų suma gali priklausyti nuo šio atnaujinto nagrinėjimo išvadų.

4. Rašytiniai pareiškimai

Visos suinteresuotosios šalys ir, visų pirma, „Giant“, raginamos reikšti savo nuomonę, teikti informaciją ir patvirtinamuosius dokumentus dėl klausimų, susijusių su tyrimo atnaujinimu. Jei nenurodyta kitaip, šią informaciją ir patvirtinamuosius dokumentus Komisija turi gauti per 20 dienų nuo šio pranešimo paskelbimo Europos Sąjungos oficialiajame leidinyje dienos.

5. Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose suinteresuotosioms šalims.

6. Rašytinės informacijos teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: a) naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa rašytinė informacija, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, kurią prašoma laikyti konfidencialia, ženklinama grifu „Neskelbtina“ (17). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia. Šalys, teikiančios neskelbtiną informaciją, pagal pagrindinio antidempingo reglamento 19 straipsnio 2 dalį ir pagrindinio antisubsidijų reglamento 29 straipsnio 2 dalį privalo kartu pateikti nekonfidencialią tokios informacijos santrauką, paženklintą grifu „Suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Jei konfidencialią informaciją teikianti šalis nenurodo tinkamos prašymo laikyti informaciją konfidencialia priežasties arba nepateikia reikiamos formos ir kokybės nekonfidencialios tokios informacijos santraukos, Komisija į tokią informaciją gali neatsižvelgti, nebent remiantis atitinkamais šaltiniais įrodoma, kad ši informacija yra teisinga.

Visą informaciją ir prašymus, įskaitant prašymus įregistruoti kaip suinteresuotąsias šalis, skenuotus įgaliojimus ir sertifikatus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI). Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos GD svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi ir e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON. tdi adresas: https://tron.trade.ec.europa.eu/tron/tdi

E. paštas: TRADE-AS646a-AD643a-EBIKES@ec.europa.eu

7. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio antidempingo reglamento 18 straipsnį ir pagrindinio antisubsidijų reglamento 28 straipsnį laikinos ar galutinės išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio antidempingo reglamento 18 straipsnį ir (arba) pagrindinio antisubsidijų reglamento 28 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

Atsakymo pateikimas ne kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Šiuo atveju suinteresuotoji šalis turėtų nedelsdama susisiekti su Komisija.

8. Bylas nagrinėjantis pareigūnas

Suinteresuotosios šalys gali prašyti, kad į bylos nagrinėjimą įsitrauktų prekybos bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir visus kitus prašymus, susijusius su suinteresuotųjų šalių ir trečiųjų šalių teisėmis į gynybą, kurių gali būti pateikta tyrimo metu.

Bylas nagrinėjantis pareigūnas gali surengti klausymą ir veikti kaip suinteresuotosios (-ųjų) šalies (-ių) ir Komisijos tarnybų tarpininkas, kad būtų visapusiškai užtikrintos suinteresuotųjų šalių teisės į gynybą. Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Bylas nagrinėjantis pareigūnas išnagrinės prašymų priežastis. Šie klausymai turėtų vykti tik tuo atveju, jei klausimai per tinkamą laiką nebuvo išspręsti su Komisijos tarnybomis.

Visi prašymai turi būti pateikti laiku ir nedelsiant, kad nebūtų trukdoma sklandžiai vykdyti tyrimus. Todėl prašyti, kad į bylos nagrinėjimą įsitrauktų bylas nagrinėjantis pareigūnas, suinteresuotosios šalys turėtų kuo greičiau, kai tik įvyksta įvykis, dėl kurio toks įsitraukimas yra pagrįstas. Bylas nagrinėjantis pareigūnas išnagrinės prašymų įsitraukti į bylos nagrinėjimą priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/.

9. Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (18).

Pranešimas apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, pateikiamas Prekybos GD svetainėje http://ec.europa.eu/trade/policy/accessing-markets/trade-defence.

10. Informacija muitinėms

Nuo 2022 m. liepos 7 d. ir kol bus gauti šio atnaujinto nagrinėjimo rezultatai, sustabdoma pareiga mokėti galutinius antidempingo ir kompensacinius muitus importuojamoms bendrovės „Giant Electric Vehicle Kunshan Co. Ltd“ (papildomas TARIC kodas C383) pagamintoms Kinijos Liaudies Respublikos kilmės ratinėms transporto priemonėms su pedalais ir su pagalbiniu elektriniu varikliu, kurių KN kodai šiuo metu yra 8711 60 10 ir ex 8711 60 90 (TARIC kodas 8711609010).

Kadangi galutinių mokėtinų muitų suma, susidarysianti po atnaujinto nagrinėjimo, šiuo etapu dar nėra aiški, Komisija prašo nacionalinių muitinių palaukti šio tyrimo rezultatų ir tik tada priimti sprendimus dėl prašymų grąžinti sumokėtus antidempingo ir (arba) kompensacinius muitus, kurių mokėjimas panaikintas Bendrojo Teismo sprendimu, kiek jis susijęs su „Giant Electric Vehicle Kunshan Co. Ltd“.

Todėl antidempingo ir kompensaciniai muitai, sumokėti pagal atitinkamai 2019 m. sausio 17 d. Komisijos įgyvendinimo reglamentą (ES) 2019/73, kuriuo nustatomas galutinis antidempingo muitas ir laikinojo muito, nustatyto importuojamiems Kinijos Liaudies Respublikos kilmės elektriniams dviračiams, galutinis surinkimas, ir 2019 m. sausio 17 d. Komisijos įgyvendinimo reglamentą (ES) 2019/72, kuriuo importuojamiems Kinijos Liaudies Respublikos kilmės elektriniams dviračiams nustatomas galutinis kompensacinis muitas, dėl importuojamų Kinijos Liaudies Respublikos kilmės bendrovės „Giant Electric Vehicle Kunshan Co. Ltd“ (papildomas TARIC kodas C383) pagamintų ratinių transporto priemonių su pedalais ir su pagalbiniu elektriniu varikliu, kurių KN kodai šiuo metu yra 8711 60 10 ir ex 8711 60 90 (TARIC kodas 8711609010), neturėtų būti grąžinami arba neturėtų būti atsisakoma jų išieškoti, kol nebus aiškūs šio tyrimo rezultatai.

11. Informacijos atskleidimas

Visoms suinteresuotosioms šalims, kurios per tyrimus, po kurių buvo priimti aptariami reglamentai, užsiregistravo kaip suinteresuotosios šalys, vėliau bus pranešta apie esminius faktus ir aplinkybes, kuriais remiantis Komisija ketina įgyvendinti pirmiau nurodytus Teismo sprendimus, be to, joms bus suteikta galimybė teikti pastabas prieš priimant galutinį sprendimą.

(1) Byla T-242/19 Giant Electric Vehicle Kunshan Co. Ltd prieš Europos Komisiją, EU:T:2022:259.

(2) Byla T-243/19 Giant Electric Vehicle Kunshan Co. Ltd prieš Europos Komisiją, EU:T:2022:260.

(3) OL L 16, 2019 1 18, p. 108.

(4) OL L 16, 2019 1 18, p. 5.

(5) 2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21).

(6) 2016 m. birželio 8 d. Europos Parlamento ir Tarybos reglamentas (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (OL L 176, 2016 6 30, p. 55).

(7) Kaip apibrėžta aptariamuose reglamentuose.

(8) Byla T-242/19 Giant Electric Vehicle Kunshan Co. Ltd prieš Europos Komisiją, EU:T:2022:259, 126 punktas.

(9) Byla T-243/19 Giant Electric Vehicle Kunshan Co. Ltd prieš Europos Komisiją, EU:T:2022:260, 118 punktas.

(10) Byla T-242/19 Giant Electric Vehicle Kunshan Co. Ltd prieš Europos Komisiją, EU:T:2022:259, 122 punktas.

(11) Byla T-243/19 Giant Electric Vehicle Kunshan Co. Ltd prieš Europos Komisiją, EU:T:2022:260, 114 punktas.

(12) Byla T-242/19 Giant Electric Vehicle Kunshan Co. Ltd prieš Europos Komisiją, EU:T:2022:259, 123 punktas.

(13) Sprendimas byloje T-243/19 Giant Electric Vehicle Kunshan Co. Ltd prieš Europos Komisiją, EU:T:2022:260, 115 punktas.

(14) Sujungtos bylos 97, 193, 99 ir 215/86 Asteris AE ir kt. ir Graikijos Respublika prieš Komisiją, [1988] ECR 2181, 27 ir 28 punktai, ir byla T-440/20 Jindal Saw prieš Europos Komisiją, EU:T:2022:318.

(15) Byla C-415/96 Ispanija prieš Komisiją, [1998] ECR I-6993, 31 punktas; Byla C-458/98 P Industrie des poudres sphériques prieš Tarybą, [2000] I-8147, 80–85 punktai; Byla T-301/01 Alitalia prieš Komisiją, [2008] II-1753, 99 ir 142 punktai; Sujungtos bylos T-267/08 ir T-279/08 Région Nord-Pas de Calais prieš Komisiją, [2011] II-0000, 83 punktas.

(16) Byla C-415/96 Ispanija prieš Komisiją, [1998] ECR I-6993, 31 punktas; Byla C-458/98 P Industrie des poudres sphériques prieš Tarybą, [2000] I-8147, 80–85 punktai.

(17) Neskelbtinas dokumentas yra dokumentas, laikomas konfidencialiu pagal pagrindinio reglamento 19 straipsnį ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(18) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).